4. การวิจัยและพัฒนา

บริษัทได้ตระหนักถึงความสำคัญของการวิจัยและพัฒนา
อันเป็นเครื่องมือนำไปสู่ความสำเร็จขององค์กรโดยรวม
โดยบริษัทได้มุ่งเน้นการวิจัยและพัฒนาในด้านต่าง ๆ อันได้แก่ การวิจัยสำรวจตลาด
การพัฒนาผลิตภัณฑ์ การวิจัยและพัฒนาเทคโนโลยี การพัฒนาบุคลากร และการฝึกอบรม

4.1 การวิจัยสำรวจตลาด
บริษัทได้ปรับปรุงโครงสร้างงานการตลาดใหม่และสรรหาบุคลากรมืออาชีพ ประกอบด้วย
สำนักการตลาด 1, 2 และสำนักกลยุทธ์การตลาด
เพื่อพัฒนางานด้านการขายและวางแผนกลยุทธ์การตลาดที่มีประสิทธิภาพ
เพื่อให้สามารถแข่งขันในเชิงธุรกิจได้ดำเนินการรวบรวมข้อมูลและความสนใจของผู้ชมรายการโทรทัศน์
รายการวิทยุ และรายการข่าว การโฆษณา ส่งเสริมการขาย และสัดส่วนการตลาดของบริษัท
ตลอดจนทำการศึกษา วิจัย วิเคราะห์ เสนอแนะการปรับปรุงเปลี่ยนแปลง
และวิเคราะห์ประเมินโดยเปรียบเทียบกับสถานีโทรทัศน์และสถานีวิทยุที่ดำเนินการโดยหน่วยงานอื่น
ๆ นอกจากนี้ บริษัทยังได้มีการจัดซื้อข้อมูลจากผู้ทำวิจัยภายนอก เช่น บริษัท AGB Nielsen Media
Research จำกัด ซึ่งทำการสำรวจและศึกษาอันดับความนิยม (Rating)
ของรายการที่ออกอากาศทางสถานีโทรทัศน์และสถานีวิทยุ ตลอดจนมูลค่าค่าใช้จ่ายโฆษณาผ่านสื่อต่าง
ๆ

4.2 การพัฒนาผลิตภัณฑ์ บริษัทได้พยายามพัฒนาและปรับปรุงคุณภาพผลิตภัณฑ์ต่าง ๆ
ไม่ว่าจะเป็นผลิตภัณฑ์ด้านโทรทัศน์ ด้านวิทยุ และด้านข่าว
ให้มีความแข็งแกร่งและสามารถก่อให้เกิดรายได้ ดังจะเห็นได้จากการพัฒนาสถานีโทรทัศน์ช่อง 9
อสมท ไปสู่ “สถานีโทรทัศน์แห่งความทันสมัย หรือ โมเดิร์นไนน์ทีวี (Modernine TV)”
และออกอากาศโทรทัศน์ตลอด 24 ชั่วโมง ปรับปรุงและขยายเวลาการนำเสนอข่าว
เน้นรายการที่มีคุณภาพออกสู่สายตาประชาชน ส่วนในด้านวิทยุ
ก็ได้ปรับเปลี่ยนการบริหารจัดการคลื่นวิทยุระบบ เอฟ.เอ็ม.
ในส่วนกลางให้เป็นสถานีวิทยุแห่งความทันสมัยหรือ Modern Radio นอกจากนี้
ได้ปรับปรุงและพัฒนาเว็บไซต์และข่าวออนไลน์ (www.mcot.net) ซึ่งได้รับความนิยมอย่างสูง
และได้รับการจัดอันดับโดยกระทรวงวิทยาศาสตร์และเทคโนโลยี
ให้เป็นเว็บไซต์ที่มีผู้เข้าชมสูงเป็นอันดับ 1 ในประเภท เว็บทีวีประจำปี 2548

4.3 การวิจัยและพัฒนาเทคโนโลยี บริษัทได้ให้ความสำคัญด้านการวิจัยและพัฒนาเทคโนโลยี
เพื่อสนับสนุนการดำเนินธุรกิจบริการโทรทัศน์และวิทยุกระจายเสียงของบริษัท ดังนี้

(1) พัฒนาการออกอากาศโทรทัศน์ระบบ Digital ได้ดำเนินการต่อเนื่องจากปีที่ผ่านมา
โดยได้ศึกษาดูงานเปรียบเทียบการออกอากาศแต่ละระบบ ตลอดจนผลกระทบด้านต่าง ๆ เช่น
การจัดสรรความถี่ใหม่ การให้บริการใหม่ การลงทุนด้านผู้ให้บริการ
ค่าใช้จ่ายในการปรับเปลี่ยนเครื่องรับโทรทัศน์ เป็นต้น นอกจากนี้
ยังร่วมประชุมและสัมมนากับหน่วยงานที่เกี่ยวข้องพิจารณาแนวทางการออกอากาศโทรทัศน์ระบบ
Digital

(2) พัฒนาการออกอากาศวิทยุระบบ Digital ได้ดำเนินการศึกษา
รวบรวมข้อมูลเกี่ยวกับภาพรวมระบบการส่งวิทยุระบบ Digital ที่มีการพัฒนา ทดลอง
และนำมาใช้งานแล้วในต่างประเทศ รวมทั้งศึกษาสถานภาพการส่งวิทยุระบบ Digital
และแนวโน้มการนำมาใช้งานในประเทศไทย

(3) สำรวจและประชาสัมพันธ์ความชัดเจนและครอบคลุม ของสัญญาณโทรทัศน์และวิทยุทั่วประเทศ

(4) ปรับปรุงประสิทธิภาพการส่งสัญญาณโทรทัศน์และวิทยุ
ให้มีความชัดเจนและครอบคลุมพื้นที่เขตบริการ เพื่อสร้างความพึงพอใจให้ผู้ชม / ผู้ฟัง

(5) ทบทวนแผนแม่บทเทคโนโลยีสารสนเทศและการสื่อสาร
เพื่อนำเทคโนโลยีสารสนเทศมาใช้ในการบริหารงานด้านต่าง ๆ
ในการจัดทำระบบสารสนเทศของบริษัท

4.4 การพัฒนาบุคลากรและการฝึกอบรม
บริษัทให้ความสำคัญในการปรับปรุงคุณภาพและประสิทธิภาพของบุคลากร
จึงได้จัดทำแผนพัฒนาทรัพยากรมนุษย์ ปี 2548 ภายใต้แนวคิด MCOT Model คือ

M = Managerial Competency : ความสามารถในการบริหาร

C = Core Competency : ความสามารถหลักของบุคลากร

O = Operation Competency : ความสามารถเฉพาะด้าน

T = Technology & Transformation Competency : ความสามารถด้านเทคโนโลยี

ในปี 2548 บริษัทได้จัดฝึกอบรมหลักสูตรต่าง ๆ แก่กรรมการบริษัท ผู้บริหารทุกระดับ
และเจ้าหน้าที่บริษัท จำนวน 89 ครั้ง มีการศึกษาดูงานต่างประเทศ จำนวน 8 ครั้ง นอกจากนี้
ยังได้ร่วมกับคณะพาณิชยศาสตร์และการบัญชี จุฬาลงกรณ์มหาวิทยาลัย
จัดหลักสูตรการศึกษาเพิ่มเติมระดับ MINI MBA แก่ผู้บริหารระดับ ผู้อำนวยการฝ่าย
ผู้ช่วยผู้อำนวยการฝ่าย ผู้จัดการส่วน รวมทั้งเจ้าหน้าที่อาวุโส จำนวน 2 รุ่น เพื่อเพิ่มพูนทักษะ
ความรู้ ความสามารถในการบริหารจัดการ
พัฒนาศักยภาพและวิสัยทัศน์เป็นการเตรียมความพร้อมในการแข่งขันด้านธุรกิจของบริษัท
และร่วมมือกับบริษัท อินทู เดอะ ไวลด์ จำกัด
จัดอบรมหลักสูตรเสริมสร้างการทำงานอย่างมีประสิทธิผล โดยอาศัยการสร้างทีม (Team
Building) แก่บุคลากรทุกระดับ จำนวน 4 รุ่น